
NUOTOLINIO VALDYMO RATINĖS PLATFORMOS 
TECHNINĖ SPECIFIKACIJA


Pirkimo objektas – nuotolinio valdymo ratinė platforma.

Pirkimo objekto apibūdinimas. Nuotolinio valdymo ratinė platforma (angl. Unmanned Ground Vehicle, toliau – UGV) – tai savaeigė, nuotoliniu būdu valdoma, elektros varikliais varoma platforma, skirta kroviniams ir (ar) sužeistiesiems transportuoti lauko sąlygomis.
UGV turi būti valdoma vieno operatoriaus.
Maksimali leidžiamoji gabenamo krovinio masė (naudingoji apkrova) – ne mažiau kaip 150 kg.

Bendrieji reikalavimai
1. UGV turi būti naujas, nenaudotas, serijinės gamybos, ne prototipas, ne ekspozicinis ir ne atnaujintas ar neperdirbtas (angl. refurbished) gaminys.
2. Tiekėjas turi užtikrinti atsarginių dalių tiekimą ne trumpiau kaip 24 mėnesius nuo garantinio priežiūros laikotarpio pabaigos, nepriklausomai nuo konkretaus gaminio modelio gamybos tęstinumo.
3. UGV konstrukcija turi būti pritaikyta eksploatuoti įvairiomis lauko ir meteorologinėmis sąlygomis, įskaitant atmosferos kritulius (lietų, sniegą ir kt.), dulkes ir purvą, bei judėti nelygiu reljefu, įskaitant miško kelius, žvyrkelius ir bekelę.
4. UGV apsaugos nuo dulkių ir vandens patekimo klasė – ne žemesnė kaip IP64 pagal IEC 60529 arba lygiavertį standartą.
5. UGV platformoje turi būti konstrukciškai numatytos vietos (angos, kilpos ar kiti lygiaverčiai sprendimai) krovinio tvirtinimo diržams pritvirtinti.
6. UGV darbinės aplinkos temperatūros intervalas turi būti ne siauresnis kaip nuo –20 ℃ iki +50 ℃.

Funkciniai reikalavimai
7. UGV turi būti pritaikyta kroviniams ir sužeistiesiems transportuoti, naudojant tam skirtą papildomą įrangą.
8. UGV turi būti numatytos krovinio tvirtinimo vietos (diržams ar kitiems lygiaverčiams tvirtinimo sprendimams), leidžiančios saugiai pritvirtinti ne mažesnių kaip 1500×700 mm matmenų krovinį. 
9. UGV turi būti pritaikyta judėti asfaltuotąja ir neasfaltuotąja kelio danga, žvyrkeliais bei bekele, taip pat savarankiškai užvažiuoti ant transporto priemonės ir nuo jos nuvažiuoti per rampą.
10. UGV galinėje dalyje turi būti įrengtas funkcinio tvirtinimo / prikabinimo taškas arba įtaisas, sudarantis galimybę prijungti papildomą įrangą, priekabą ar kitus velkamus arba tvirtinamus objektus.
11. UGV turi turėti vaizdo kamerą, kurios vaizdo raiška – ne mažesnė kaip 1920×1080 pikselių, naktinio matymo funkciją arba atskirą naktinio matymo kamerą bei buvimo vietos nustatymo funkciją, naudojant GPS arba lygiavertę palydovinės navigacijos sistemą.
12. Nuotolinis valdymas ir ryšys. UGV turi būti valdoma nuotoliniu būdu.
13. Ryšys. UGV turi palaikyti ne žemesnės kaip 4G kartos mobiliojo ryšio technologijas. UGV turi turėti techninę galimybę integruoti alternatyvius nuotolinio valdymo ir (ar) duomenų perdavimo sprendimus, naudojančius radijo dažnio (RF) ir palydovinio ryšio technologijas.
14. Veikimo trukmė. UGV nepertraukiamo veikimo trukmė – ne trumpesnė kaip 5 val.

Techniniai reikalavimai
15. Važiuoklė. UGV turi būti ratinės važiuoklės, turėti keturis atskirai varomus ratus, kurių kiekvienas varomas atskiru elektros varikliu. Ratų skersmuo – ne mažesnis kaip 500 mm.
16. Prošvaisa – ne mažesnė kaip 350 mm. 
17. Gabaritiniai matmenys:
– ilgis – 1300–2000 mm; 
– plotis – 800–1500 mm;
– aukštis – 400–1500 mm.
18. UGV masė su viena eksploatacijai parengta baterija – ne didesnė kaip 600 kg.
19. Maksimalus važiavimo greitis – ne mažesnis kaip 10 km/h.
20. Pavaros sistemos suminė vardinė galia – ne mažesnė kaip 3,4 kW.

Energijos sistema
21. Baterija. UGV turi būti naudojama ličio jonų (Li-ion) arba lygiavertės ar geresnės eksploatacinės charakteristikos įkraunamoji baterija.
22. Veikimo nuotolis. UGV su ne mažesne kaip 150 kg naudingąja apkrova, naudojant vieną visiškai įkrautą baterijų komplektą, turi gebėti nuvažiuoti ne mažesnį kaip 50 km atstumą mišraus reljefo sąlygomis.
23. Baterijos įkrovimas. Baterijos visiško įkrovimo trukmė, naudojant kartu su UGV pateikiamą įkroviklį ir prijungus jį prie 220–240 V kintamosios srovės (AC) elektros tinklo, ne ilgesnė kaip 6 valandos. Turi būti užtikrinta galimybė bateriją įkrauti tiek sumontuotą UGV, tiek išimtą iš UGV.

Patikimumas ir atsparumas
24. UGV konstrukcija turi būti atspari mechaniniams poveikiams, atsirandantiems eksploatuojant UGV nelygiu reljefu ir bekele, transportuojant bei atliekant krovos darbus, ir po tokio poveikio turi išlaikyti funkcionalumą bei saugaus eksploatavimo galimybę.
25. UGV turi išlaikyti funkcionalumą po mechaninio poveikio, lygiaverčio kritimui iš ne mažesnio kaip 0,2 m aukščio, be konstrukcinių pažeidimų, trukdančių tolesnei saugiai UGV eksploatacijai.

Komplektacija
26. UGV komplektą turi sudaryti: 
26.1. UGV – 1 vnt.;
26.2. UGV tinkamos ir tarpusavyje pakeičiamos baterijos – ne mažiau kaip 2 vnt.;
26.3. baterijų įkroviklis, suderinamas su pateikiamomis baterijomis ir UGV, – ne mažiau kaip 1 vnt.;
26.4. UGV nuotolinio valdymo pultas su visais jam veikti reikalingais priedais – 1 vnt.;
26.5. UGV naudojimo ir techninės priežiūros instrukcija lietuvių kalba – 1 komplektas;
26.6. UGV atsarginių dalių katalogas (sąrašas), kuriame nurodyti atsarginių dalių pavadinimai, gamintojo dalių numeriai (P/N) arba kiti unikalūs identifikavimo duomenys – 1 komplektas;
26.7. UGV ir jos komplektuojamosioms dalims transportuoti bei saugoti skirtos priemonės (dėžės, konteineriai ar kiti lygiaverčiai sprendimai) – 1 komplektas;
26.8. UGV eksploatacijai ir techninei priežiūrai reikalingi specializuoti įrankiai ir (ar) priemonės, jeigu tokie yra būtini gamintojo nustatytai techninei priežiūrai atlikti, – 1 komplektas.

Priedai ir atsarginės dalys
27. Gamintojas turi užtikrinti galimybę papildomai įsigyti su siūloma UGV suderinamus priedus ir atsargines dalis:
27.1. medicininius neštuvus, atitinkančius NATO STANAG 2040 arba lygiaverčio standarto reikalavimus;
27.2. krovinio platformos priedus ir krovinio tvirtinimo priemones;
27.3. papildomas baterijas;
27.4. atsarginius ratus ir (ar) padangas;
27.5. kitus UGV eksploatacijai ir techninei priežiūrai reikalingus keičiamus komponentus ir atsargines dalis;
27.6. optinio kabelio sprendimus;
27.7. su UGV suderinamą krovininę priekabą, skirtą papildomam kroviniui transportuoti ir pritaikytą prijungti prie UGV prikabinimo įtaisų.
28. UGV eksploatacinės ir periodiškai keičiamos dalys (padangos, ratai, guoliai ir kt.) turi būti standartinės arba komerciškai prieinamos, jų įsigijimas neturi būti apribotas išimtinai UGV gamintojo ar UGV tiekėjo.

Garantija ir priežiūra
29. UGV ir visai kartu tiekiamoms komplektuojamosioms dalims turi būti suteikta ne trumpesnė kaip 12 mėnesių garantija nuo UGV perdavimo ir priėmimo dienos.
30. Garantiniu laikotarpiu nustačius UGV ar jos komplektuojamųjų dalių gedimą, trūkumą ar neatitiktį techninės specifikacijos reikalavimams, tiekėjas privalo savo lėšomis per 10 kalendorinių dienų pašalinti gedimą ar trūkumą arba, jeigu jo pašalinti neįmanoma ar ekonomiškai netikslinga, pakeisti sugedusią įrangą ar jos komponentą tinkamu.
31. Tiekėjas garantuoja, kad pristatyta UGV ir jos komplektacija atitinka techninėje specifikacijoje nustatytus ir tiekėjo pasiūlyme deklaruotus techninius, funkcinius ir eksploatacinius parametrus. Jeigu garantiniu laikotarpiu nustatoma, kad UGV neatitinka šių parametrų, tiekėjas privalo savo lėšomis pašalinti nustatytą neatitiktį arba pakeisti reikalavimų neatitinkančią įrangą ar jos komponentą tinkamu.

Mokymai
32. Tiekėjas privalo organizuoti ir pravesti ne mažiau kaip du Pirkėjo nurodytų naudotojų mokymus Pirkėjo nurodytoje Lietuvos Respublikos teritorijoje ir (ar) patalpose. Mokymai turi apimti UGV valdymą, saugų eksploatavimą, baterijų naudojimą ir įkrovimą, pagrindinių funkcijų naudojimą bei naudotojo lygmens techninę priežiūrą. Mokymams reikalingą įrangą, mokymo medžiagą ir kvalifikuotą instruktorių (-ius) savo lėšomis užtikrina tiekėjas.

Patikimumo ir saugumo reikalavimai
33. Prekių tiekėjas, jo subtiekėjas, ūkio subjektas, kurio pajėgumais remiamasi, siūlomų prekių gamintojas ar juos kontroliuojantis asmuo negali būti registruotas (jeigu tai fizinis asmuo – nuolat gyventi ar turėti pilietybę) valstybėje ar teritorijoje, įtrauktoje į Lietuvos Respublikos Vyriausybės 2022 m. kovo 30 d. nutarimu Nr. 280 „Dėl Lietuvos Respublikos viešųjų pirkimų įstatymo 92 straipsnio 13, 14 ir 15 dalių nuostatų įgyvendinimo“ patvirtintą Valstybių ar teritorijų, kurių tiekėjai, jų subtiekėjai, ūkio subjektai, kurių pajėgumais yra remiamasi, gamintojai, techninės ar programinės įrangos priežiūrą ir palaikymą vykdantys asmenys ar juos kontroliuojantys asmenys nelaikomi patikimais, sąrašą.
UGV ir jos saugumui, valdymui, ryšiui, navigacijai ir duomenų perdavimui ypač svarbūs komponentai negali būti pagaminti valstybėse ar teritorijose, kurių subjektai Lietuvos Respublikos teisės aktų nustatyta tvarka nelaikomi patikimais arba kurių kilmei taikomi nacionalinio saugumo apribojimai. Šio reikalavimo tikslais ypač svarbiais komponentais laikomi UGV valdymo, ryšio, navigacijos, vaizdo stebėjimo ir duomenų perdavimo įrenginiai bei jų pagrindiniai elektroniniai moduliai.

